તમે આખા દિવસમાં કેટલો શારીરિક શ્રમ કરો છો? દિવસ દરમિયાન કેટલો પરસેવો પાડો છો? ફિઝિકલ અવેરનેસ વધી છે એટલે કંઇક તો કરતા જ હશો. કેલેરીનો હિસાબ પણ રાખતા હશો. હેલ્થ માટે કદાચ ડિજિટલ બેલ્ટ કે વોચનો પણ ઉપયોગ કરતા હશો. એકાદી એપ્લિકેશન પણ મોબાઇલમાં ડાઉનલોડ કરી હશે. બીએમઆઇ એટલે કે બોડી માસ ઇન્ડેક્સ પણ મેઇન્ટેન કરવાનો પ્રયાસ કરતા હશો. સારી વાત છે, કરવું જ જોઇએ. હવે એક સવાલનો જવાબ આપો, તમે ઘરકામ કેટલું કરો છો? તમારો જવાબ કદાચ એવો હશે કે ઘરકામ શા માટે કરીએ? માણસો છે ને! કસરત કરવા માટે અમે જિમ જઇએ છીએ ને! જો તમે આવું વિચારતા હોય તો તમે ખોટનો ધંધો કરો છો. વાત માત્ર રૂપિયા ખર્ચવાની નથી. સવાલ છે સ્ટ્રેસ બસ્ટરનો અને જિંદગી પરનું જોખમ ઘટાડવાનો!